Die SA Menseregtekommissie is bekommerd oor die geweldpleging wat oral in die land voorkom, insluitend politieke geweld wat die instelling glo demokratiese prosesse kan bedreig. Woordvoerder Gushwell Brooks sê politieke geweld belemmer die reg op vryheid en sekerheid
'n Vergadering word vandag gehou tussen Cosatu, die minister van Sport, Thulas Nxesi, SA Rugby en DSTv na aanleiding van die vakbondfederasie se dreigement om Saterdag te betoog tydens die Kampioenskapstoets tussen die Springbokke en die All Blacks op Nuweland in Kaapstad. Cosatu sê dit is deel van sy veldtog om hom te beywer vir die regstreekse uitsending van rugby op SAUK-kanale. Wedstryde word tans slegs op DSTv regstreeks uitgesaai en Cosatu sê die spel word volgehou as 'n wit sport waarna slegs gegoede swart- en wit mense regstreeks kan kyk.
Springbokafrigter Allister Coetzee sê hy het vertroue in die vaskopstut Ruan Dreyer in Saterdag se Kampioenskapstoets teen die All Blacks op Nuweland in Kaapstad. Hy het op 'n nuuskonferensie skeidsregter Ben O'Keefe sê skrum-beslissings bevraagteken in die afgelope naweek se toets teen die Wallabies in Bloemfontein. Die Nieu-Seelander het Dreyer twee keer gestraf vir vermeende oortredings.
Wayde van Niekerk, Luvo Manyonga en Caster Semenya van Suid-Afrika is benoem vir die wêreldbeheerliggaam, die IAAF, se atleet van die jaar-toekennings. Van Niekerk en Manyonga sal in die mansafdeling meeding met atlete soos Mo Farah van Brittanje en Sam Kendricks van Amerika. Semenya kom te staan teen vroue soos Sally Pearson van Australië en Hellen Obiri van Kenia.
Amerikaanse owerhede het 'n desperate pleidooi gelewer dat mense moet bloed skenk na die dodelikste massa-skietvoorval in die land se geskiedenis. Minstens 59 mense is Sondagaand dood en sowat 527 gewond toe die 64-jarige Stephen Paddock uit die 32ste verdieping van die Mandalay Bay-hotel losgebrand het op mense wat 'n musiekfees in die strate van Las Vegas bygewoon het. Sky News berig dat mediese sentrums oral in die stad oorvol is en dat bloed dringend nodig is. Die polisie het intussen gewaarsku dat dit 'n uitgerekte proses gaan wees om al die slagoffers uit te ken.
'n Gautengse vrou word ernstig beseer toe sy twee vegtende hiënas probeer uitmekaar maak
'n Vrou is na 'n hospitaal in Johannesburg gevlieg nadat sy baie ernstig beseer is toe sy twee vegtende hiënas probeer uitmekaar maak het op 'n plaas in Gauteng. Die vrou van in die vyftig is skynbaar 'n hiëna-hanteerder van 'n buurplaas. Haar linkerhand is gedeeltelik afgebyt. Paramedici op die toneel van 'n vragmotorongeluk naby die Lanseria-lughawe het gehelp om 'n mediese helikopter te ontbied om die vrou na die Milpark-hospitaal te neem.
Vier spelers sluit weer aan by Springbokgroep in Kaapstad
Wilco Louw, Dan du Preez, Raymond Rhule en S'busiso Nkosi het in Kaapstad by die Springbokkamp aangesluit wat voorberei vir Saterdag se Kampioenskapstoets teen die All Blacks op Nuweland. Die vier was die afgelope naweek beskikbaar vir hulle Curriebeker- en Pro14-spanne terwyl hulle nasionale spanmaats in Bloemfontein teen Australië gespeel het. Afrigter Allister Coetzee sal Donderdag sy groep vir die kragmeting met Nieu-Seeland bekend maak.
Die Vegas-aanvaller het 'n arsenaal vuurwapens en bommateriaal gehad
Die polisie van die Amerikaanse stad Las Vegas het minstens sestien vuurwapens, waaronder aanvalsgewere, gekry in die hotelkamer van die aanvaller van Sondagaand se bloedbad tydens 'n musiekkonsert. Die 64-jarige Stephen Paddock het minstens 59 mense afgemaai en 527 gewond toe hy uit die kamer op die 32ste verdieping van die Mandalay Bay-hotel op feesgangers losgebrand het. Hy het homself daarna om die lewe gebring. Nog agtien vuurwapens en bommateriaal is gekry in een van Paddock se twee huise, maar die polisie kon nog geen inligting kry wat sy optrede verduidelik nie.